Maďarič, Marek, minister kultúry SR (2016-04-20):
Ďakujem za slovo, pán podpredseda. Dámy a páni, nepovažujem sa za kompetentného vystúpiť k tej vecnej časti vystúpenia pána poslanca Mihála, ale on vo svojom úvode hovoril aj veci všeobecne politické a použil jedno veľmi silné a veľmi drzé, veľmi možno propagandisticky účinné a ničím nepodložené tvrdenie, že túto vládu zložili oligarchovia. Je to presne v duchu tých silných slov, ktoré tu zaznievajú o tom, ako všetci kradnú, všetci sú zlodeji, všetci sú mafia, alebo že vládu zložili oligarchovia. Takéto tvrdenie z úst ústavného činiteľa, nepodložené, lebo nebolo podložené žiadnym argumentom, žiadnym dôkazom, je mimoriadne nezodpovedné a škodlivé pre tento štát, pre demokraciu v ňom. Neviem, či si to uvedomujete, takéto niečo použiť, takéto niečo ľuďom tvrdiť ako naozaj oslabuje dôveru ľudí v politiku, v politikov, v demokraciu. Ak, pán poslanec Mihál, naozaj viete o tom, že túto vládu skladali oligarchovia, prineste jasné argumenty a dôkazy. Ja som bol účastný toho, ako sa táto vláda skladala. Bol som účastný koaličných rozhovorov a mohol by som priniesť aj osobné svedectvo, ako sa dávala dohromady a prečo sa dávala dohromady. Ale azda najprv treba povedať, prečo nevznikla vláda okolo SaS, ktorú ste už videli ako hotovú vec. A možnože aj v dôsledku toho, že sa tak nestalo, je ešte dnes taký v časti opozície existujúci nejaký, nejaký naozaj posttraumatický šok a hystéria. Táto vláda nevznikla preto, lebo ste ju chceli postaviť na takých politických kluboch a na takých politických stranách, o ktoré by vládu žiadny triezvy politik neoprel, netrúfol by si na to. Vláda okolo vás nemohla vzniknúť, lebo Matovič. Alebo zatiaľ pre nás neznámy klub SME RODINA. Solídny politik, ktorý naozaj chcel postaviť pre Slovensko štyri roky trvajúcu vládu, nemohol ísť do spolupráce s politikmi, ktorí šíria len nenávisť, ktorých politikou je len deštrukcia a ktorí nedokážu garantovať to, že budú celé štyri roky nejakú vládnu koalíciu aj vládu podporovať. To bola, povedal by som, to bolo východisko, jedno zo základných východísk na to, aby vznikla vláda iná. A veľa možností už iných nebolo. A vznikla vláda, ktorá vypočula jedno z posolstiev voličov: spolupracujte. Spolupracujte aj za cenu toho, že prekonáte predsudky voči sebe, aj za cenu toho, že prekonáte nejaké možno historické spory. Spolupracujte, aby sme tu mali štyri roky vládu, ktorá vydrží a ktorá možno dokáže spolupracovať v zmysle pozitívneho kompromisu. Takáto vláda vznikla. Nemal na nej podiel žiadny oligarcha. Boli to veľmi ťažké, na jednej strane možno pre vonkajšieho pozorovateľa rýchle, ale veľmi intenzívne rokovania presne v atmosfére tej hystérie a nenávisti, ktorú zasievali do spoločnosti tie strany, ktoré sa ocitli v opozícii, lebo si mysleli, že už tú vládu majú. No keďže ste ju chceli postaviť na nenávisti pána Matoviča, pána Lipšica, na zatiaľ naozaj veľkej neznámej okolo pána Kollára, tak sa vám to proste nepodarilo, lebo tí, ktorí majú trošku politickej skúsenosti a majú zmysel pre to, vypočuť ľudí v ich základnom posolstve, o ktorom hovorím, tak dali dohromady inú vládu. Aj dnes sa ešte snažíte hovoriť, že ako keby ľudia túto vládu neprijali, akí sú sklamaní. No nie sú, no nie sú. Pozorne počúvajte ľudí, aj keď pripúšťam, že áno, najmä voliči niektorých teda strán alebo konkrétne MOST-u a SIET-e, určite veľká časť bola v prvom okamihu zaskočená, tak dnes rozumejú tomu, prečo táto vláda vznikla, a práve aj na základe toho, aké vystúpenia v tomto parlamente sú – a teraz nemám na mysli vystúpenie pána poslanca Mihála, to bolo v tej časti vecnej naozaj korektné a z jeho pohľadu teda argumentačne zvládnuté, ten obsah ja teda posudzovať nebudem –, ale tu boli iné vystúpenia. Najmä včera. Myslím, že takéto vystúpenia, to, čo tu opozícia alebo časť opozície predvádza, utvrdzuje v ľuďoch, že je veľmi dobré, že vznikla vláda zložená zo SMER-u, SNS, MOST-u a SIET-e. A to programové vyhlásenie vlády, môžete ho rozoberať sprava, zľava, určite sa tam nájdu aj slabšie miesta, aj silnejšie miesta, ale v každej oblasti je rad veľmi dobrých opatrení a my ho budeme štyri roky napĺňať a každá jedna oblasť spracovaná v tomto programovom vyhlásení dáva dosť dobrých dôvodov si myslieť, že každá jedna oblasť za tie štyri roky bude nejakým spôsobom posunutá v pozitívnom zmysle oproti súčasnosti. Takže verím, že si toto programové vyhlásenie nájde podporu tých poslancov, ktorí garantujú väčšinu v tejto vláde, vláde spolupráce. Vláde, ktorá v ťažkých časoch aj pre Európu udrží Slovensko proeurópske, lebo to bol jeden z ďalších motívov, prečo nemohla vzniknúť vláda okolo SaS, a je to tiež kľúčová vec pre Slovensko, a že ten výsledok bude nakoniec veľmi dobrý a tak to zhodnotia aj všetci naši voliči. A napokon si ešte nemôžem odpustiť, trošku mi to komicky zaznelo hneď alebo v ušiach zaznelo na začiatku, že teda SMER tie voľby prehral, SMER utrpel porážku. Pán Mihál, ja vám prajem, aby ste teda, aby vám to netrvalo tak dlho, aby ste začali aj vy takéto porážky utŕžovať vo voľbách, aby ste voľby nielen vyhrali štyrikrát za sebou, ale aby ste na základe toho aj zložili vládu. Prajem vám niekedy v budúcnosti zažiť aj tento, chuť takejto porážky. Ďakujem. (Potlesk.)